b'\n_START_ARTICLE_\nVitamin C\n_START_SECTION_\nGenerelt om C-vitamin\n_START_PARAGRAPH_\nVitamin C er det trivialnavnet p\xc3\xa5 askorbinsyre. I vitamintilskudd brukes askorbatsalter, f.eks. natriumaskorbat. Mennesket er en av f\xc3\xa5 arter som ikke kan danne vitamin C i kroppen selv. _NEWLINE_Vitamin C tas opp fra den delen av tynntarmen som starter n\xc3\xa6rmest magesekken (p\xc3\xa5 latin: jejunum). Det ansl\xc3\xa5s at det samlede innholdet av vitamin C i kroppen under normale omstendigheter er cirka 1,5 gram._NEWLINE_Behovet for vitamin c \xc3\xb8ker ved fysisk stress.\n_START_SECTION_\nHva bruker kroppen vitamin C til?\n_START_PARAGRAPH_\nVitamin Cs biokjemiske hovedfunksjon i kroppen er \xc3\xa5 fungere som et koenzym (hjelpestoff) i hydroksyleringen av prolin og lysin (aminosyrer) i proteinet kollagen. Kollagen er et protein som blant annet finnes i bindevev (bl.a. i sener, ligamenter og muskler), brusk og bein. Med for lave inntak av vitamin C over tid vil man kunne utvikle skj\xc3\xb8rbuk. Siden kroppen ikke produserer kollagen selv blir disse vevene svakere, s\xc3\xa5r gror d\xc3\xa5rlig og blodkar blir skj\xc3\xb8rere. Vitamin C er ogs\xc3\xa5 viktig i opptak av jern. I tillegg er det p\xc3\xa5vist at vitamin C har stor betydning for immunforsvaret, som beskytter mot blant annet virus og bakterier, men en tysk rapport fra IQWiG i 2009 slo derimot fast at vitamin C ikke hjelper mot forkj\xc3\xb8lelse. Rapporten er basert p\xc3\xa5 fors\xc3\xb8k utf\xc3\xb8rt av Cochrane Collaboration i Storbritannia, hvor 11\xc2\xa0000 personer deltok i unders\xc3\xb8kelsen. Problemet med denne unders\xc3\xb8kelsen er bruken av lave doser. Ved inntak av store doser, jfr. Pauling, vil vitamin C ha en positiv effekt mot forkj\xc3\xb8lelse.'